b'\n_START_ARTICLE_\nPierre-Michel Lasogga\n_START_SECTION_\nSeurajoukkueura\n_START_PARAGRAPH_\nMonessa eri saksalaisseurassa juniorina pelannut Lasogga teki ammattilaisdebyyttins\xc3\xa4 vuonna 2010 Bundesliiga-seura Bayer Leverkusenin reservijoukkueessa. Kun paikkaa ykk\xc3\xb6sjoukkueessa ei auennut, siirtyi Lasogga jo samana vuonna Hertha BSC:n riveihin. Herthassakin saksalaishy\xc3\xb6kk\xc3\xa4\xc3\xa4j\xc3\xa4 pelasi aluksi kakkosjoukkueessa, mutta sai vuonna 2010 paikan tuolloin 2. Bundesliigassa pelanneessa ykk\xc3\xb6sjoukkueessa. Lasogga teki debyyttins\xc3\xa4 Saksan kakkostasolla syyskuussa 2010._NEWLINE_Kaudeksi 2011-12 Hertha nousi Bundesliigaan ja n\xc3\xa4in Lasogga sai pelata ensimm\xc3\xa4ist\xc3\xa4 kertaa urallaan Bundesliigaa. Hertha putosi kuitenkin takaisin 2. Bundesliigaan kauden j\xc3\xa4lkeen. Huhtikuussa 2013 Lasogga ratkaisi Herthalle suoran nousun takaisin maan korkeimmalle sarjatasolle. H\xc3\xa4n siirtyi kuitenkin kaudeksi 2013-14 lainalle Bundesliiga-seura Hamburger SV:hen. Lasogga teki heti toisessa ottelussaan hampurilaisjoukkueessa hattutempun 1. FC N\xc3\xbcrnbergi\xc3\xa4 vastaan. H\xc3\xa4n pelasi kauden aikana 20 Bundesliiga-ottelua ja teki niiss\xc3\xa4 13 maalia, jotka s\xc3\xa4\xc3\xa4stiv\xc3\xa4t seuran putoamiselta. Hamburger SV osti Lasoggan kauden j\xc3\xa4lkeen omakseen. Kaudella 2014-2015 Lasogga teki Bundesliigassa 26 ottelussa nelj\xc3\xa4 maalia.\n_START_SECTION_\nMaajoukkueura\n_START_PARAGRAPH_\nLasogga debytoi Saksan alle 21-vuotiaiden jalkapallomaajoukkueessa vuonna 2011 Alankomaita vastaan. H\xc3\xa4n pelasi joukkueessa vuoteen 2013 asti. Helmikuussa 2014 Saksan jalkapallomaajoukkueen p\xc3\xa4\xc3\xa4valmentaja Joachim L\xc3\xb6w kutsui Lasoggan mukaan harjoitusmaaotteluun Chile\xc3\xa4 vastaan. Lasogga ei kuitenkaan pelannut ottelussa.\n_START_SECTION_\nMuuta\n_START_PARAGRAPH_\nLasoggan is\xc3\xa4puoli on entinen Saksan maajoukkueen maalivahti Oliver Reck ja h\xc3\xa4nen managerinaan toimii h\xc3\xa4nen \xc3\xa4itins\xc3\xa4 Kerstin. Lasoggan veljet Gian-Luca ja Etienne pelaavat molemmat Hertha BSC:n juniorijoukkueissa.'